**Telerau ac Amodau**

**Cyflenwi Nwyddau**

**Dyddiad \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_202\***

**Prifysgol Abertawe**

**a/ac**

**[Enw’r Cwmni]**

**Contract ar gyfer [ ]**

**CYFLENWI NWYDDAU**

**MANYLION Y CONTRACT**

**DYDDIAD:**

|  |  |
| --- | --- |
| **Rhif Contract:** | [RHIF Y CONTRACT] |
| **Cwsmer:** | Prifysgol Abertawe (Rhif Cofrestru Elusennau 1138342) |
| **Cyfeiriad y Cleient:** | Prifysgol Abertawe, Campws Singleton, Sgeti, Abertawe, SA2 8PP. |
| **Cynrychiolydd y cwsmer:** | Enw: [ENW]  Title: [TITLE]  E-bost: [EMAIL]  Ffôn: [Ffôn]  Cyfeiriad Post: [CYFEIRIAD POST] |
| **Cyflenwr:** | [ENW'R CWMNI] CYFYNGEDIG (Rhif. [RHIF]) |
| **Cyfeiriad y Cyflenwr:** | [CYFEIRIAD] |
| **Rhif TAW y Cyflenwr:** | [RHIF] |
| **Cynrychiolydd y Cyflenwr:** | Enw: [ENW]  Title: [TITLE]  E-bost: [EMAIL]  Ffôn: [Ffôn]  Cyfeiriad Post: [CYFEIRIAD POST] |
| **Dyddiad Cychwyn:** | [DYDDIAD] **NEU** Y dyddiad y mae'r Contract wedi'i lofnodi gan y ddau barti.] |
| **Dyddiad Dod i Ben** | [[DYDDIAD] **NEU** Ben-blwydd [cyntaf] y Dyddiad Cychwyn] |
| **Lleoliad Cyflenwi:** | [CYFEIRIAD DOSBARTHU] |
| **Nwydd:** | [DISGRIFIAD] |
| **Pris:** | Pris y Nwyddau a nodir yn Atodlen 1 |
| **Manyleb:** | [GOFYNION TECHNEGOL, DYLUNIO, PERFFORMIAD, BUSNES NEU REOLEIDDIO] |
| **Telerau arbennig:** | [Yn yr amodau:  [(a) Cymal [RHIF] wedi'i ddileu: Mae testun cyfan cymal [RHIF] yn cael ei ddileu a'i ddisodli gan y geiriau "Heb ei ddefnyddio".]  [(b) Ychwanegwyd Cymal [RHIF]: Rhoddir y cymal hwn yn yr Amodau: [CYMAL NEWYDD].]  [(c) Cymal [RHIF] wedi'i ddiwygio: Diwygir y cymal hwn i ddarllen fel a ganlyn: [CYMAL DIWYGIEDIG YN LLAWN].]] |
| **Dyddiad Terfynu/ Cyfnod y Contract:** | [RHIF] o flynyddoedd o'r Dyddiad Cychwyn **NEU** [DDYDDIAD]] |
| **Atodlenni:** | Atodlen 1: Pris y Nwyddau  Atodlen 2: Archeb Brynu  Atodlen 3: Tendr y Cyflenwr  [MANYLION ATODLENNI YCHWANEGOL] |

1. Mae'r Contract hwn yn cynnwys y canlynol:

1. Manylion y Contract
2. Amodau’r Telerau a Gytunwyd
3. Atodlenni ychwanegol a nodir ym Manylion y Contract.

2. Os cyfyd unrhyw wrthdaro neu amwysedd rhwng telerau'r dogfennau a restrir ym mharagraff 1, rhoddir y flaenoriaeth i’r amod a restrir uchaf yn hytrach nag amod a welir mewn dogfen sy'n is yn y rhestr

Ymrwymwyd i’r Contract hwn ar y dyddiad a nodwyd ar ei ddechrau.

Llofnodwyd ar ran Prifysgol Abertawe

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Enw:

Swydd:

Dyddiad:

Llofnodwyd ar ran [**Cyflenwr**]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Enw:

Swydd:

Dyddiad:

Telerau ac Amodau a gytunwyd

# **Dehongli**

## **Diffiniadau**:

Hysbysiad ADR: Mae ganddo'r ystyr a nodir yng nghymal 14.3.

Diwrnod Busnes**:** diwrnod (ac eithrio’r Sadwrn, y Sul neu ŵyl gyhoeddus) pan fo banciau yn Llundain ar agor ar gyfer busnes.

Dyddiad Cychwyn**:** y dyddiad y mae'r Contract yn cychwyn, fel y nodir ym Manylion y Contract.

Amodau**:** mae'r telerau a’r amodau hyn wedi'u nodi yng nghymalau 1 - 23.

Contract**:** y contract rhwng y Cwsmer a'r Cyflenwr ar gyfer gwerthu a phrynu'r Nwyddau yn unol â Manylion y Contract, yr Atodlenni ychwanegol a'r Amodau hyn.

Deunyddiau Cwsmer: mae ganddo'r ystyr a roddir iddo yng nghymal 9.

Cynrychiolydd y Cwsmer: cynrychiolydd a benodir gan y Cwsmer ac a nodir ym Manylion y Contract;

Deddfwriaeth Diogelu Data: yw (i) y GDPR, (ii) Deddf Diogelu Data 2018, (iii) unrhyw gyfreithiau sy'n disodli, ymestyn, ailddeddfu, cydgrynhoi neu ddiwygio unrhyw un o'r uchod; a (iv) yr holl gyfarwyddyd, canllawiau a chodau ymarfer a gyhoeddir gan unrhyw Awdurdod Goruchwylio Diogelu Data perthnasol sy'n ymwneud â Deddfau Diogelu Data o'r fath (ym mhob achos, boed yn gyfreithiol rwymol ai peidio).

Dyddiad Cyflenwi**:** y dyddiad a bennir ar gyfer cyflwyno Archeb Brynu, yn unol â chymal 3.2.

Lleoliad Cyflenwi**:** y cyfeiriad ar gyfer dosbarthu'r Nwyddau, fel y nodir ym Manylion y Contract.

EIRs: Rheoliadau Gwybodaeth Amgylcheddol 2004 (*OS 2004/3391*) ynghyd ag unrhyw ganllawiau a/neu godau ymarfer a gyhoeddwyd gan y Comisiynydd Gwybodaeth neu adran berthnasol y llywodraeth mewn perthynas â rheoliadau o'r fath.

Dyddiad Dod i Ben: y dyddiad y daw'r Contract i ben, fel y nodir ym Manylion y Contract.

FOIA: Deddf Rhyddid Gwybodaeth 2000, ac unrhyw is-ddeddfwriaeth a wnaed o dan y Ddeddf o bryd i'w gilydd, ynghyd ag unrhyw ganllawiau a/neu godau ymarfer a gyhoeddir gan y Comisiynydd Gwybodaeth neu adran berthnasol y llywodraeth mewn perthynas â deddfwriaeth o'r fath.

Digwyddiad *Force Majeure*: digwyddiad sy'n effeithio ar allu parti i gyflawni ei rwymedigaethau o dan y Contract hwn yn sgil gweithredoedd, hepgoriadau neu annigwyddiadau y tu hwnt i'w reolaeth resymol, gan gynnwys gweithredoedd gan Dduw, terfysgoedd, rhyfel, gweithredoedd o derfysgaeth, tân, llifogydd, storm neu ddaeargryn ac unrhyw drychineb, ond ac eithrio unrhyw anghydfod diwydiannol sy'n ymwneud â'r Cyflenwr, Personél y Cyflenwr neu unrhyw fethiant arall yng nghadwyn gyflenwi'r Cyflenwr.

GDPR: mae’n golygu’r Rheoliad Cyffredinol ar Ddiogelu Data, Rheoliad (UE) 2016/679 sy’n rhan o gyfraith ddomestig yn y Deyrnas Unedig yn rhinwedd adran 3 o Ddeddf yr Undeb Ewropeaidd (Ymadael) 2018 (gan gynnwys fel y'i diwygiwyd neu addaswyd ymhellach gan gyfreithiau'r Deyrnas Unedig o bryd i'w gilydd).

Nwyddau**:** y nwyddau (neu unrhyw ran ohonynt) fel y nodir ym Manylion y Contract.

**Incoterms:** Rheolau Incoterms® y Siambr Fasnach Ryngwladol (ICC) fel y’u cyhoeddwyd ddiweddaraf ar ddyddiad y Contract hwn.

Gwybodaeth: gweler ei ystyr dan adran 84 o'r Ddeddf Rhyddid Gwybodaeth.

Pris**:** pris y Nwyddau, fel y’i nodir ym Manylion y Contract.

Gweithred Waharddedig: mae'r canlynol yn Weithredoedd Gwaharddedig:

1. Cynnig yn uniongyrchol neu'n anuniongyrchol, addo neu roi mantais ariannol neu fantais arall i unrhyw un a gyflogir gan neu sy'n gweithio i'r Cwsmer;
2. Cymell y person hwnnw i gyflawni swyddogaeth neu weithgaredd perthnasol yn amhriodol;
3. Gwobrwyo'r person hwnnw am gyflawni swyddogaeth neu weithgaredd perthnasol yn amhriodol;
4. O dan Ddeddf Llwgrwobrwyo 2010;
5. O dan ddeddfwriaeth neu gyfraith gyffredin sy'n ymwneud â gweithredoedd twyllodrus;
6. Twyllo, ceisio twyllo neu gynllwynio i dwyllo'r Cwsmer.

Archeb Brynu**:** archeb y Cwsmer ar gyfer y Nwyddau a gyflwynwyd gan y Cwsmer yn unol â chymal 3.

Rheoliadau: yr un ystyr ag a roddir yng nghymal 15.2(a).

Cais am Wybodaeth: cais am wybodaeth neu gais ymddangosiadol o dan y Ddeddf Rhyddid Gwybodaeth neu'r EIRs.

Manyleb: y fanyleb ar gyfer y Nwyddau, gan gynnwys unrhyw gynlluniau a lluniadau cysylltiedig y cytunir arnynt yn ysgrifenedig gan y Cwsmer a'r Cyflenwr fel y nodir ym Manylion y Contract.

Personél y Cyflenwr: holl gyflogeion, staff, gweithwyr eraill, asiantau ac ymgynghorwyr y Cyflenwr ac unrhyw Isgontractwyr sy'n ymwneud â chyflenwi Nwyddau o bryd i'w gilydd.

**Hysbysiad Cydymffurfio Safonau'r Gymraeg:** Hysbysiad Cydymffurfio Prifysgol Abertawe – Adran 44 Mesur y Gymraeg (Cymru) 2011, a gyhoeddwyd ar 29 Medi 2017 ac sy'n cynnwys unrhyw ddiwygiadau neu ddiweddariadau dilynol a ddaw i rym yn ystod Tymor y Contract. [Beth yw Safonau'r Gymraeg? - Prifysgol Abertawe](https://www.swansea.ac.uk/welsh-language-standards/what-are-the-welsh-language-standards/)

## Dehongli:

### Hwyluso gwaith cyfeirio yw diben penawdau’r paragraffau, yr atodlenni a’r cymalau. Nid yw’n fwriad iddynt effeithio ar ddehongli'r cytundeb hwn;

### Mae'r Atodlenni’n rhan o'r cytundeb hwn ac mae ganddynt yr un effaith â phe baent wedi'u cynnwys yn llawn yng nghorff y cytundeb hwn ac mae unrhyw gyfeiriad at y cytundeb hwn yn cynnwys yr Atodlenni;

### Os oes cyfeiriad at statud neu ddarpariaeth statudol, bydd yn gyfeiriad at y statud neu’r ddarpariaeth fel y mae wedi'i ddiwygio neu ei ailddeddfu. Mae cyfeiriad at statud neu ddarpariaeth statudol yn cynnwys unrhyw is-ddeddfwriaeth a wneir o dan y statud neu'r ddarpariaeth statudol honno, fel y'i diwygiwyd neu ail-ddeddfwyd;

### Dehonglir unrhyw ymadrodd a gyflwynir gan y termau cynhwysol, yn cynnwys, yn benodol neu unrhyw fynegiant tebyg yn ddarluniadol ac ni fydd yn cyfyngu ar synnwyr y geiriau sy'n rhagflaenu'r termau hynny;

### Mae cyfeiriad at ysgrifennu neu ysgrifenedig yn cynnwys e-byst;

### Oni bai bod y cyd-destun yn ei gwneud yn ofynnol fel arall:

#### bydd geiriau yn yr unigol yn cynnwys y lluosog ac i'r gwrthwyneb; a

#### bydd cyfeiriad at un rhywedd yn cynnwys cyfeiriad at y rhyweddau eraill;

### Mae cyfeiriad at barti yn cynnwys olynwyr y parti hwnnw a dirprwyon a ganiateir; a

### Bydd cyfeiriad at berson yn cynnwys unrhyw unigolyn, cwmni, cymdeithas anghorfforedig neu gorff corfforaethol.

# Cychwyn a thymor

Bydd y Contract hwn yn cychwyn ar y Dyddiad Cychwyn a bydd yn parhau, oni bai ei fod yn cael ei derfynu'n gynharach yn unol â'i delerau, tan y dyddiad Dod i Ben, pan fydd yn terfynu'n awtomatig heb rybudd.

# Archebion Prynu

## Gall y Cwsmer gyflwyno Archeb Brynu ar gyfer Nwyddau yn y dull a nodir yn Atodlen 2 unrhyw bryd.

## Bydd y Cyflenwr yn gwneud ei orau glas i gyflenwi Nwyddau yn unol ag Archebion Prynu'r Cwsmer, erbyn y dyddiad dosbarthu a bennir yn yr Archeb Brynu, neu, os nad oes un wedi'i bennu, o fewn saith (7) Diwrnod Busnes i gyflwyno'r Archeb Brynu (y "Dyddiad Dosbarthu").

## Gall y Cwsmer ddiwygio neu ganslo Archeb Brynu yn gyfan gwbl neu'n rhannol unrhyw bryd cyn ei ddosbarthu trwy roi hysbysiad ysgrifenedig i'r Cyflenwr. Os yw'r Cwsmer yn diwygio neu'n canslo Archeb Brynu, bydd ei atebolrwydd i'r Cyflenwr yn cael ei gyfyngu i dalu i'r Cyflenwr yr holl gostau a achoswyd yn rhesymol i’r Cyflenwr wrth iddo gyflawni'r Archeb Brynu hyd at ddyddiad derbyn yr hysbysiad o ddiwygio neu ganslo’r archeb, ac eithrio pan fydd y diwygio neu'r canslo yn deillio o fethiant y Cyflenwr i gydymffurfio â'i rwymedigaethau o dan y cytundeb hwn ac nad oes gan y Cwsmer unrhyw atebolrwydd i’r cyflenwr parthed hynny.

# Y Nwyddau

## Bydd y Cyflenwr yn sicrhau bod y Nwyddau:

### yn cyfateb i'w disgrifiad ac unrhyw Fanyleb berthnasol;

### o ansawdd boddhaol (o fewn ystyr Deddf Gwerthu Nwyddau 1979, fel y'i diwygiwyd) ac yn addas at unrhyw ddiben a nodir gan y Cyflenwr neu a wneir yn hysbys i'r Cyflenwr gan y Cwsmer yn benodol neu drwy oblygiad, ac yn hyn o beth bod y Cwsmer yn dibynnu ar fedrusrwydd a barn y Cyflenwr;

### os yw’r cynhyrchion wedi’u gweithgynhyrchu, yn rhydd o ddiffygion o ran dyluniad, deunydd a chrefftwaith ac yn aros felly am 12 mis ar ôl eu dosbarthu;

### o leiaf yn cydymffurfio gyda samplau neu batrymau, os o gwbl, a ddarperir gan y Cyflenwr i'r Cwsmer mewn perthynas â'r Contract hwn;

### yn cydymffurfio â'r holl ofynion statudol a rheoleiddiol perthnasol sy'n ymwneud â chynhyrchu, labelu, pecynnu, storio, trafod a dosbarthu'r Nwyddau;

### yn rhydd o unrhyw ddiffyg mewn teitl.

## Bydd y Cyflenwr yn sicrhau bod ganddo a’i fod yn cynnal, bob amser, bob trwydded, caniatâd, awdurdodiad, cydsyniad a thrwydded sy’n angenrheidiol ar gyfer cyflawni ei rwymedigaethau o dan y Contract.

## Mae gan y Cwsmer yr hawl i archwilio a phrofi'r Nwyddau unrhyw bryd cyn eu dosbarthu.

## Yn dilyn archwiliad neu brofion o’r fath, os bydd y Cwsmer o'r farn nad yw'r Nwyddau’n cydymffurfio neu yn annhebygol o gydymffurfio ag ymgymeriadau’r Cyflenwr yng nghymal **4.1**, bydd y Cwsmer yn hysbysu'r Cyflenwr a bydd y Cyflenwr yn cymryd camau adfer angenrheidiol ar unwaith i sicrhau cydymffurfiaeth.

## Er gwaethaf unrhyw archwiliad neu brofion o'r fath, bydd y Cyflenwr yn parhau i fod yn gwbl gyfrifol am y Nwyddau ac ni fydd unrhyw archwiliad neu brofion o'r fath yn lleihau neu'n effeithio fel arall ar rwymedigaethau'r Cyflenwr o dan y Contract, a bydd gan y Cwsmer yr hawl i gynnal archwiliadau a phrofion pellach ar ôl i'r Cyflenwr gyflawni ei gamau adferol.

# Dosbarthu

## Bydd y Cyflenwr yn sicrhau:

### bod y Nwyddau wedi'u pecynnu a’u diogelu yn y fath fodd sy'n eu galluogi i gyrraedd eu cyrchfan mewn cyflwr da;

### bod nodyn dosbarthu gyda phob dosbarthiad o'r Nwyddau sy’n nodi rhif yr Archeb Brynu, y math o Nwyddau a’r nifer (gan gynnwys rhif cod y Nwyddau, lle bo hynny'n berthnasol), cyfarwyddiadau storio arbennig (os o gwbl) ac, os yw'r Archeb Brynu berthnasol yn cael ei dosbarthu fesul cyfran, y balans sy’n weddill o Nwyddau sydd ar ôl i'w danfon; ac

### Os yw'r Cyflenwr yn ei gwneud yn ofynnol i'r Cwsmer ddychwelyd unrhyw ddeunydd pecynnu i’r Cyflenwr, nodir y ffaith honno'n glir ar y nodyn dosbarthu. Bydd unrhyw ddeunydd pecynnu o'r fath yn cael ei ddychwelyd i’r Cyflenwr ar gost y Cyflenwr.

## Bydd y Cyflenwr yn darparu'r Nwyddau a bennir ym mhob Archeb Brynu:

### Ar y Dyddiad Dosbarthu perthnasol;

### Yn y Lleoliad Dosbarthu; ac

### Yn ystod oriau busnes arferol y Cwsmer, neu fel y cyfarwyddir gan y Cwsmer.

## Bydd Dosbarthiad y Nwyddau wedi ei gwblhau ar ôl gorffen dadlwytho'r cyfryw Nwyddau yn y Lleoliad Dosbarthu.

## Pan fydd Nwyddau'n cael eu dosbarthu o’r tu allan i’r Deyrnas Unedig, bydd y Cyflenwr yn darparu'r Nwyddau o dan yr Incoterm “Danfonwyd a’r Tollau wedi eu Talu (DDP)”. Cyfrifoldeb y Cyflenwr yn unig fydd rheoli unrhyw faterion ffurfiol ar gyfer mewnforio, gan gynnwys talu unrhyw dreth neu dollau perthnasol ar gyfer y Nwyddau.

## Os yw'r Cyflenwr yn darparu mwy neu lai na’r cyflenwad o Nwyddau a archebwyd, a bod y Cwsmer yn derbyn y dosbarthiad, gwneir addasiad pro rata i'r anfoneb am y Nwyddau. Os bydd y Cyflenwr:

### yn darparu llai na 95% o’r cyflenwad o nwyddau a archebwyd, gall y Cwsmer wrthod y Nwyddau;

### yn darparu mwy na 105% o’r cyflenwad o nwyddau a archebwyd, gall y Cwsmer yn ôl ei ddisgresiwn wrthod y Nwyddau neu'r gorgyflenwad o Nwyddau.

## Os yw'r Cwsmer yn gwrthod unrhyw Nwyddau gellir eu dychwelyd gyda’r Cyflenwr yn ysgwyddo’r gost a’r risg. Os na fydd Cyflenwr yn casglu Nwyddau a wrthodwyd o fewn cyfnod rhesymol ar ôl cael ei hysbysu iddynt gael eu gwrthod, gall y Cwsmer godi tâl ar y Cyflenwr am gostau storio’r cyflenwad a gwerthu neu waredu'r Nwyddau a wrthodwyd. Bydd y Cwsmer yn rhoi cyfrif i'r Cyflenwr am elw’r gwerthu (os oes elw) ar ôl didynnu'r pris prynu a dalwyd am y Nwyddau, y costau storio a'i gostau a'i dreuliau rhesymol mewn cysylltiad â'r gwerthiant.

## Ni fydd y Cyflenwr yn dosbarthu Nwyddau mewn cyfrannau heb ganiatâd ysgrifenedig y Cwsmer ymlaen llaw. Os cytunir y gellir dosbarthu Nwyddau mewn cyfrannau, bydd cyfrannau o'r fath yn cael eu hanfonebu ar wahân. Fodd bynnag, os na fydd Cyflenwr yn llwyddo i ddosbarthu cyfran unigol mewn pryd neu o gwbl, neu os bydd unrhyw gyfran yn ddiffygiol, gall y Cwsmer weithredu’r rhwymedïau a nodir yng nghymal 6.

# Rhwymedïau’r cwsmer

## Os na chaiff y Nwyddau eu dosbarthu ar y Dyddiad Dosbarthu perthnasol, neu os nad ydynt yn cydymffurfio â'r ymgymeriadau a nodir yng nghymal **4**.**1** yna, heb gyfyngu ar unrhyw un o'i hawliau neu ei rwymedïau eraill, neu a yw wedi derbyn y Nwyddau ai peidio, gall y Cwsmer arfer unrhyw un neu fwy o'r rhwymedïau canlynol:

### terfynu'r contract;

### gwrthod y Nwyddau (yn gyfan gwbl neu'n rhannol) a'u dychwelyd i'r Cyflenwr gyda’r Cyflenwr ei hun yn ysgwyddo’r risg a’r gost;

### ei gwneud yn ofynnol i'r Cyflenwr atgyweirio neu amnewid y Nwyddau a wrthodwyd, neu ad-dalu’n llawn bris y Nwyddau a wrthodwyd (os talwyd amdanynt);

### gwrthod derbyn unrhyw ddosbarthiadau pellach o Nwyddau y mae’r Cyflenwr yn ceisio eu gwneud;

### adennill oddi wrth y Cyflenwr unrhyw gostau a ysgwyddwyd gan y Cwsmer wrth brynu nwyddau amgen gan drydydd parti; a

### hawlio iawndal am unrhyw gostau, colled neu dreuliau eraill a achoswyd gan y Cwsmer sydd i'w priodoli mewn unrhyw ffordd i fethiant y Cyflenwr i gyflawni ei rwymedigaethau o dan y Contract;

## Os nad yw'r Nwyddau’n cael eu dosbarthu ar y Dyddiad Dosbarthu, gall y Cwsmer ddewis hawlio neu ddidynnu *[INSERT]* y cant o bris y Nwyddau am bob wythnos o oedi wrth ddosbarthu trwy iawndal annirnad, hyd at uchafswm o *[INSERT]* y cant o gyfanswm pris y Nwyddau. Os yw'r Cwsmer yn arfer ei hawliau o dan y cymal hwn, sef 6.2, ni chaiff arfer unrhyw un o'r rhwymedïau a nodir yng nghymal 6.1 mewn perthynas â dosbarthiad hwyr y Nwyddau (ond bydd rhwymedïau o'r fath ar gael mewn perthynas â chyflwr y Nwyddau).

## Bydd yr Amodau hyn yn berthnasol i unrhyw Nwyddau wedi'u hatgyweirio neu eu hamnewid a gyflenwir gan y Cyflenwr.

## Os na fydd y Cyflenwr yn atgyweirio neu amnewid y Nwyddau a wrthodwyd yn brydlon yn unol â chymal 6.1(c), gall y Cwsmer, heb effeithio ar ei hawliau o dan Gymal 6.1(f), gael nwyddau amgen gan gyflenwr arall, neu gael trydydd parti i drwsio’r Nwyddau a wrthodwyd, a bydd y Cyflenwr yn talu’n ôl i’r Cwsmer y costau a delir ganddo i wneud hynny.

## Mae hawliau a rhwymedïau’r Cwsmer o dan yr Amodau hyn yn ychwanegol at ei hawliau a'i rwymedïau sy’n ymhlyg mewn statud a chyfraith gwlad.

# Derbyn, Teitl a Risg

## Ni fernir bod y Cwsmer wedi derbyn unrhyw Nwyddau tan y bydd wedi cael amser rhesymol i'w harchwilio ar ôl iddynt gael eu dosbarthu, neu, os yw’r diffyg ynghudd yn y Nwyddau, am gyfnod rhesymol ar ôl i'r diffyg cudd ddod i'r amlwg.

## Bydd teitl a risg yn y Nwyddau yn trosglwyddo i'r Cwsmer pan fydd dosbarthiad y Nwyddau wedi’i gwblhau.

# Pris a thalu

## Bydd y Cwsmer yn talu am Nwyddau yn unol â'r cymal **8** hwn.

## Y Pris:

### nid yw’n cynnwys symiau ar gyfer treth ar werth (TAW), y bydd y Cwsmer yn atebol i'w dalu i'r Cyflenwr hefyd ar y gyfradd gyfredol, yn amodol ar dderbyn anfoneb TAW ddilys;

### yn cynnwys costau pecynnu, yswiriant a chludo’r Nwyddau.

## Ni ellir codi unrhyw daliadau ychwanegol heb gytundeb ysgrifenedig wedi'i lofnodi gan y Cwsmer.

## Gall y Cyflenwr anfonebu'r Cwsmer am bris y Nwyddau ynghyd â TAW ar y gyfradd gyfredol (os yw'n berthnasol) wrth ddosbarthu neu unrhyw adeg ar ôl cwblhau'r dosbarthu. Bydd y Cyflenwr yn sicrhau bod yr anfoneb yn cynnwys dyddiad yr Archeb Brynu, rhif yr anfoneb, Rhif y Contract, Rhif yr Archeb Brynu, rhif cofrestru TAW y Cyflenwr, ac unrhyw ddogfennau ategol y gall fod eu hangen yn rhesymol ar y Cwsmer.

## Bydd y Cwsmer yn talu anfonebau sydd wedi eu cyfrifo’n gywir o fewn 30 diwrnod o dderbyn yr anfoneb. Gwneir taliad i'r cyfrif banc a enwebir yn ysgrifenedig gan y Cyflenwr.

## Os bydd parti yn methu â gwneud unrhyw daliad sy'n ddyledus i'r llall o dan y Contract erbyn dyddiad dyledus y taliad, yna bydd y parti diffygiol yn talu llog ar y swm hwyr ar gyfradd o 4% y flwyddyn uwchben cyfradd sylfaenol Banc Lloegr o bryd i’w gilydd. Bydd llog o'r fath yn cronni bob dydd o'r dyddiad dyledus hyd nes y telir y swm hwyr, boed cyn neu ar ôl dyfarnu. Bydd y parti diffygiol yn talu'r llog ynghyd â'r swm hwyr. Nid yw’r cymal hwn yn berthnasol i daliadau y mae'r parti diffygiol yn eu hamau yn ddidwyll.

## Gall y Cwsmer ar unrhyw adeg, heb gyfyngu ar unrhyw un o'i hawliau na'i rwymedïau eraill, osod unrhyw atebolrwydd gan y Cyflenwr i'r Cwsmer yn erbyn unrhyw atebolrwydd gan y Cwsmer i'r Cyflenwr.

## Os bydd y Cwsmer yn anghytuno ag unrhyw anfoneb a dderbynnir gan y Cyflenwr, bydd y Cwsmer yn hysbysu'r Cyflenwr yn ysgrifenedig ar unwaith. Bydd y partïon yn trafod yn ddidwyll i geisio datrys yr anghydfod yn brydlon. Bydd y Cyflenwr yn darparu'r holl dystiolaeth sy'n rhesymol angenrheidiol i wirio'r anfoneb neu’r cais am daliad a amheuir. Os nad yw'r partïon wedi datrys yr anghydfod o fewn 30 diwrnod ar ôl i'r Cwsmer roi hysbysiad i'r Cyflenwr, bydd yr anghydfod yn cael ei ddatrys yn unol â chymal 14. Os yw’r anghydfod am ran o anfoneb, telir y swm nad oes anghydfod yn ei gylch ar y dyddiad dyledus fel y nodir yng nghymal 8.5.

# Deunyddiau’r cwsmer

# Mae'r Cyflenwr yn cydnabod bod yr holl ddeunyddiau, cyfarpar ac offer, lluniadau, manylebau, a data a gyflenwir gan y Cwsmer i'r Cyflenwr (Deunyddiau Cwsmer) a'r holl hawliau yn y Deunyddiau Cwsmer yn eiddo unigryw i'r Cwsmer ac y bydd yn parhau felly. Bydd y Cyflenwr yn cadw Deunyddiau'r Cwsmer mewn man diogel ar ei risg ei hun, yn eu cadw mewn cyflwr da nes eu dychwelyd i'r Cwsmer, ac ni fydd yn gwaredu nac yn defnyddio'r cyfryw ddeunydd heblaw yn unol â chyfarwyddiadau neu awdurdodiad ysgrifenedig gan y Cwsmer.

# Indemniad

## Bydd y Cyflenwr yn indemnio ac yn parhau i indemnio’r Cwsmer yn erbyn yr holl rwymedigaethau, costau, treuliau, iawndal a cholledion (gan gynnwys ond heb fod yn gyfyngedig i unrhyw golledion uniongyrchol, anuniongyrchol neu ganlyniadol, colli elw, colli enw da a phob llog, cosb a chostau cyfreithiol (a gyfrifir ar sail indemniad llawn) a'r holl gostau a threuliau proffesiynol eraill) a ddioddefir neu a achosir gan y Cwsmer o ganlyniad i neu mewn cysylltiad ag:

### unrhyw hawliad a wneir yn erbyn y Cwsmer am dorri hawliau eiddo deallusol trydydd parti gwirioneddol neu honedig sy'n codi o neu mewn cysylltiad â chyflenwi neu ddefnyddio'r Nwyddau, i'r graddau y gellir priodoli'r hawliad i weithredoedd neu hepgoriadau’r Cyflenwr, ei weithwyr, asiantau neu isgontractwyr;

### unrhyw hawliad a wneir yn erbyn y Cwsmer gan drydydd parti am farwolaeth, anaf personol neu ddifrod i eiddo sy'n deillio o neu mewn cysylltiad â diffygion mewn Nwyddau, i'r graddau y gellir priodoli'r hawliad i weithredoedd neu hepgoriadau’r Cyflenwr, ei weithwyr, asiantau neu isgontractwyr;

### unrhyw hawliad a wneir yn erbyn y Cwsmer gan drydydd parti sy'n deillio o neu mewn cysylltiad â chyflenwi'r Nwyddau, i'r graddau bod hawliad o'r fath yn deillio o dorri, perfformiad esgeulus neu fethiant neu oedi cyn cyflawni'r Contract gan y Cyflenwr, ei weithwyr, asiantau neu isgontractwyr.

## Bydd y cymal **10** hwn yn goroesi terfynu'r contract.

# Yswiriant

Yn ystod cyfnod y Contract ac am gyfnod o 1 flwyddyn wedi hynny, bydd y Cyflenwr yn cadw mewn grym gyda chwmni yswiriant dibynadwy yswiriant atebolrwydd cynnyrch ac yswiriant atebolrwydd cyhoeddus i gwmpasu'r rhwymedigaethau a allai godi o dan neu mewn cysylltiad â'r Contract, a bydd, ar gais y Cwsmer, yn cynhyrchu'r dystysgrif yswiriant gan roi manylion yswiriant a'r dderbynneb am daliad y flwyddyn gyfredol mewn perthynas â phob yswiriant.

# Cyfyngu atebolrwydd

## Mae'r cymal hwn yn nodi holl atebolrwydd ariannol y partïon (gan gynnwys unrhyw atebolrwydd am weithredoedd neu hepgoriadau eu gweithwyr, asiantau ac isgontractwyr priodol) i'w gilydd mewn perthynas ag:

### Unrhyw achos o dorri'r Contract hwn;

### Unrhyw ddefnydd a wneir neu ailwerthant o'r Nwyddau gan y Cwsmer, neu unrhyw nwyddau sy'n ymgorffori unrhyw un o'r Nwyddau; ac

### Unrhyw gynrychiolaeth, datganiad neu gamwedd neu anweithred (gan gynnwys esgeulustod) sy'n codi o dan y cytundeb hwn neu mewn cysylltiad ag ef.

## Ni fydd unrhyw beth yn y Contract hwn yn cyfyngu nac yn eithrio atebolrwydd y naill barti neu'r llall am:

### Farwolaeth neu anaf personol sy'n deillio o esgeulustod; neu

### Dwyll neu gamliwio twyllodrus; neu

### Dorri telerau a awgrymir gan adran 12 o Ddeddf Gwerthu Nwyddau 1979; neu

### Dorri adran 2 o Ddeddf Diogelu Defnyddwyr 1987; neu

### Yr indemniadau a gynhwysir yng nghymal 10; neu

### Diffyg bwriadol neu gamymddygiad bwriadol gan y parti hwnnw, ei weithwyr, asiant neu isgontractwyr.

## Heb ragfarnu Cymal 12.2, ni fydd y naill barti na'r llall yn atebol i'r llall, boed mewn contract, camwedd (gan gynnwys esgeulustod) neu wneud iawn, neu am dorri dyletswydd statudol neu gamliwio, neu fel arall, am unrhyw:

### golli elw; neu

### golli ewyllys da; neu

### golli busnes; neu

### golli cyfleoedd busnes; neu

### golli cynilion a ragwelir; neu

### golli neu lygru data neu wybodaeth; neu

### ddifrod neu golled arbennig, anuniongyrchol neu ganlyniadol.

## Heb ragfarnu cymal 12.2 neu 12.3, bydd cyfanswm atebolrwydd y Cyflenwr sy'n codi o dan y Contract hwn neu mewn cysylltiad ag ef, boed yn codi mewn contract, camwedd (gan gynnwys esgeulustod) neu wneud iawn, neu am dorri dyletswydd statudol neu gamliwio, neu fel arall, yn cael ei gyfyngu i 125% o gyfanswm gwerth y Contract.

## Heb ragfarnu cymal 12.2 neu gymal 12.3, cyfyngir atebolrwydd y Cwsmer sy'n codi o dan y Contract hwn neu mewn cysylltiad ag ef, boed yn codi mewn contract, camwedd (gan gynnwys esgeulustod) neu wneud iawn, neu am dorri dyletswydd statudol neu gamliwio, neu fel arall, fel a ganlyn:

### Am beidio â thalu anfonebau am Nwyddau a brynir, i'r swm heb ei dalu, ac unrhyw log sy'n ddyledus ar swm o'r fath yn unol â chymal 8.6; neu

### Am unrhyw fath arall o atebolrwydd, i 125% o gyfanswm gwerth y Contract.

# Cydymffurfio â deddfau a pholisïau perthnasol

## Wrth gyflawni ei rwymedigaethau o dan y Contract, bydd y Cyflenwr yn cydymffurfio â'r holl gyfreithiau, statudau, rheoliadau a chodau perthnasol sydd mewn grym o bryd i’w gilydd.

## Gall y Cwsmer derfynu'r Contract ar unwaith os bydd y Cyflenwr yn torri'r cymal 13 hwn mewn unrhyw ffordd.

# Gweithdrefn datrys anghydfod

## Os cyfyd unrhyw anghydfod mewn cysylltiad â'r Contract hwn, bydd uwch gynrychiolwyr y partïon sydd ag awdurdod i setlo'r anghydfod, o fewn saith (7) diwrnod i gais ysgrifenedig gan y naill barti neu'r llall yn cyfarfod mewn ymdrech ddidwyll i ddatrys yr anghydfod.

## Os na fydd yr anghydfod yn cael ei ddatrys yn y cyfarfod hwnnw, gall y partïon, ond ni fydd yn rhaid iddynt, geisio ei setlo trwy gyfryngu yn unol â Gweithdrefn Cyfryngu Model CEDR.

## Oni bydd y partïon yn cytuno fel arall, bydd y cyfryngwr yn cael ei enwebu gan CEDR. I gychwyn y cyfryngu, rhaid i Barti roi hysbysiad ysgrifenedig (“Hysbysiad ADR”) i'r llall yn gofyn am gyfryngu. Bydd copi o'r cais yn cael ei anfon at CEDR. Rhaid i'r cyfryngu ddechrau heb fod yn hwyrach na saith (7) diwrnod ar ôl dyddiad yr Hysbysiad ADR.

## Os na ddefnyddir cyfryngu neu os na fydd yr anghydfod yn cael ei ddatrys drwy gyfryngu, neu os bydd y naill barti neu'r llall yn methu cymryd rhan neu barhau i gymryd rhan yn y cyfryngu, neu os bydd y cyfryngu’n dod i ben, bydd llysoedd Cymru a Lloegr yn datrys yr anghydfod yn unol â chymal 22.13 (Cyfraith Lywodraethol).

# Terfynu

## Heb gyfyngu ar ei hawliau neu ei rwymedïau eraill, gall y naill barti neu'r llall derfynu'r Contract ar unwaith trwy roi rhybudd ysgrifenedig i'r parti arall:

### os yw'r parti arall yn torri unrhyw un o delerau'r Contract yn sylweddol ac (os gellir adfer y cyfryw doriad) nad yw’n unioni'r toriad hwnnw o fewn 30 diwrnod iddo gael ei hysbysu’n ysgrifenedig i wneud hynny;

### os yw’r parti arall yn cymryd unrhyw gam neu gamau gweithredu mewn cysylltiad â mynd i ddwylo gweinyddwyr, mynd yn fethdalwyr dros dro neu unrhyw gyfansoddiad neu drefniant gyda'i gredydwyr (ac eithrio mewn perthynas ag ailstrwythuro diddyled), cael ei ddirwyn i ben (boed yn wirfoddol neu drwy orchymyn y llys, oni bai at ddiben ailstrwythuro diddyled), penodi derbynnydd i unrhyw un o'i asedau neu roi’r gorau i fasnachu;

### os yw’r parti arall yn atal, neu'n bygwth atal, neu'n peidio neu'n bygwth peidio â pharhau i gynnal y cyfan neu ran sylweddol o'i fusnes; neu

### os yw sefyllfa ariannol y parti arall yn dirywio i'r fath raddau fel ym marn y parti sy’n terfynu fod gallu’r parti arall i gyflawni ei rwymedigaethau o dan y Contract wedi ei roi mewn perygl.

## Bydd gan y Cwsmer yr hawl i derfynu'r Contract:

* + 1. Mae'r Contract wedi bod yn destun addasiad sylweddol a fyddai wedi gofyn am weithdrefn gaffael newydd yn unol â chymal 31.5 Deddf Caffael 2023;

* + 1. Mae'r Contractiwr wedi bod, ar adeg dyfarnu'r contract gan y cwsmer, yn gyflenwr sydd wedi'i eithrio neu y gellir ei eithrio yn ôl diffiniad cymal 57(1)(a) a chymal 57(2)(a) Deddf Caffael 2023 ac felly dylai'r Contractiwr fod wedi cael ei eithrio o'r broses gaffael.

### Lle bo cymalau 19.10 neu 19.11 (Cyflogaeth Foesegol) yn berthnasol.

## Ni fydd terfynu'r Contract yn effeithio ar unrhyw un o hawliau a rhwymedïau cronedig y partïon adeg y terfynu, gan gynnwys yr hawl i wneud cais am iawndal mewn perthynas ag unrhyw doriad o'r Contract hwn a oedd yn bodoli ar adeg neu cyn y dyddiad terfynu.

## Bydd unrhyw ddarpariaeth o'r Contract y bwriedir iddi’n benodol neu’n oblygiadol i ddod i rym neu barhau mewn grym ar neu ar ôl terfynu’r Contract yn parhau mewn grym ac effaith lawn.

# Rhyddid gwybodaeth

## Mae'r Cyflenwr yn cydnabod bod y Cwsmer yn ddarostyngedig i ofynion y Ddeddf Rhyddid Gwybodaeth a'r EIRs. Bydd y Cyflenwr:

### Yn darparu'r holl gymorth a chydweithrediad angenrheidiol fel y gofynnir yn rhesymol gan y Cwsmer i alluogi'r Cwsmer i gydymffurfio â'i rwymedigaethau o dan y Ddeddf Rhyddid Gwybodaeth a’r EIRs;

### Yn trosglwyddo i'r Cwsmer bob Cais am Wybodaeth y mae'n ei dderbyn sy'n ymwneud â'r Contract hwn cyn gynted ag y bo'n ymarferol a beth bynnag o fewn 2 Ddiwrnod Busnes i'w dderbyn;

### Yn rhoi copi i'r Cwsmer o'r holl Wybodaeth sy'n perthyn i'r Cwsmer y gofynnir amdani yn y Cais am Wybodaeth sydd yn ei feddiant neu dan ei reolaeth yn y ffurf y mae’r Cwsmer yn gofyn amdani o fewn 5 Diwrnod Busnes (neu unrhyw gyfnod amser arall y gall y Cwsmer ei bennu'n rhesymol) i dderbyn cais y Cwsmer am Wybodaeth o'r fath;

### Ddim yn ymateb yn uniongyrchol i Gais am Wybodaeth oni bai ei fod yn cael ei awdurdodi’n ysgrifenedig i wneud hynny gan y Cwsmer.

## Mae'r Cyflenwr yn cydnabod y gall fod yn ofynnol i'r Cwsmer o dan y Ddeddf Rhyddid Gwybodaeth a’r EIRs ddatgelu Gwybodaeth heb ymgynghori na chael caniatâd gan y Cyflenwr. Bydd y Cwsmer yn cymryd camau rhesymol i hysbysu'r Cyflenwr am Gais am Wybodaeth (yn unol â Chod Ymarfer Adran 45 yr Ysgrifennydd Gwladol ar Gyflawni Swyddogaethau Awdurdodau Cyhoeddus o dan Ran 1 o'r Ddeddf Rhyddid Gwybodaeth) i'r graddau y caniateir hynny ac y mae’n rhesymol ymarferol iddo wneud hynny ond (er gwaethaf unrhyw ddarpariaeth arall o fewn y Contract hwn) bydd y Cwsmer yn gyfrifol am benderfynu yn ôl ei ddisgresiwn absoliwt a yw unrhyw Wybodaeth a/neu unrhyw wybodaeth arall wedi'i heithrio rhag cael ei datgelu yn unol â'r Ddeddf Rhyddid Gwybodaeth a/neu'r EIRs.

# Diogelu data

## Mae gan y Cwsmer rwymedigaeth i gydymffurfio â Deddf Diogelu Data 2018 a'r Ddeddfwriaeth Diogelu Data. Bydd y Cyflenwr yn defnyddio ei ymdrechion gorau i gynorthwyo'r Cwsmer i fodloni unrhyw rwymedigaethau o dan y Ddeddfwriaeth Diogelu Data hon.

# Atal llwgrwobrwyo

## Mae'r Cyflenwr yn mynegi ac yn gwarantu nad yw yntau, a hyd eithaf ei wybodaeth nad yw unrhyw un o Bersonél y Cyflenwr, ar unrhyw adeg cyn y Dyddiad Cychwyn:

### Wedi cyflawni Gweithred Waharddedig neu wedi cael gwybod yn ffurfiol ei fod yn destun ymchwiliad neu erlyniad sy'n ymwneud â Gweithred Waharddedig honedig;

### Wedi'i roi ar restr gan unrhyw adran neu asiantaeth o'r llywodraeth sy’n ei wahardd, ei atal, yn bwriadu ei wahardd neu ei atal, neu fel arall yn anghymwys i gymryd rhan mewn rhaglenni caffael neu gontractau llywodraeth ar sail Gweithred Waharddedig.

## Ni fydd y Cyflenwr yn ystod tymor y contract hwn:

### Yn cyflawni Gweithred Waharddedig;

### Yn gwneud neu’n peri bod unrhyw beth yn cael ei wneud a fyddai'n achosi i'r Cwsmer neu unrhyw un o weithwyr, ymgynghorwyr, isgontractwyr neu asiantau'r Cwsmer dorri unrhyw ran o Ddeddf Llwgrwobrwyo 2010 neu beri unrhyw atebolrwydd arall mewn perthynas â Deddf Llwgrwobrwyo 2010.

## Bydd y Cyflenwr yn ystod cyfnod y Contract:

### Yn sefydlu, cynnal a gorfodi, a mynnu bod ei isgontractwyr yn sefydlu, cynnal a gorfodi, polisïau a gweithdrefnau sy'n ddigonol i sicrhau cydymffurfiaeth â Deddf Llwgrwobrwyo 2010 ac atal unrhyw Weithred Waharddedig; ac

### Yn cadw cofnodion priodol o'i gydymffurfiaeth â'i rwymedigaethau o dan gymal 18.3(a) a sicrhau bod cofnodion o'r fath ar gael i'r Cwsmer ar gais.

## Bydd y Cyflenwr yn hysbysu'r Cwsmer yn ysgrifenedig ar unwaith os daw'n ymwybodol o unrhyw achos o dorri cymal 18.1 a/neu 18.2, neu fod ganddo reswm i gredu bod y Cyflenwr neu unrhyw un o Bersonél y Cyflenwr:

### Wedi bod yn destun ymchwiliad neu erlyniad sy'n ymwneud â Gweithred Waharddedig honedig;

### Wedi'i roi ar restr gan unrhyw adran neu asiantaeth o'r llywodraeth sy’n ei wahardd, ei atal, yn bwriadu ei wahardd neu ei atal, neu fel arall yn anghymwys i gymryd rhan mewn rhaglenni caffael neu gontractau llywodraeth ar sail Gweithred Waharddedig; a/neu

### Wedi derbyn cais neu orchymyn am unrhyw fantais ariannol neu fantais arall anghyfiawnadwy o unrhyw fath mewn cysylltiad â chyflawni'r Contract hwn neu fel arall yn amau bod unrhyw berson neu barti sy'n gysylltiedig yn uniongyrchol neu'n anuniongyrchol â'r Contract hwn wedi cyflawni neu geisio cyflawni Gweithred Waharddedig.

## Os caiff y Cyflenwr hysbysiad gan y Cwsmer yn unol â chymal 18.4, bydd y Cyflenwr yn ymateb yn brydlon i ymholiadau'r Cwsmer.

## Os na fydd y Cyflenwr yn cydymffurfio â chymal 18.1 a/neu 18.2, gall y Brifysgol drwy rybudd:

### Ei gwneud yn ofynnol i'r Cyflenwr atal rhag cyflawni'r Contract unrhyw Bersonél y Cyflenwr y mae eu gweithredoedd neu hepgoriadau wedi achosi'r diffyg; neu

### Terfynu'r contract ar unwaith.

## Bydd unrhyw hysbysiad a gyflwynir gan y Cwsmer o dan gymal 18.6 yn nodi natur y Weithred Waharddedig a'r camau y mae'r Cwsmer wedi dewis eu cymryd (gan gynnwys, lle bo'n berthnasol, y dyddiad y bydd y Contract yn dod i ben).

# Cyflogaeth foesegol

## Wrth gyflawni'r Contract bydd y Cyflenwr yn cydymffurfio â'r holl rwymedigaethau statudol perthnasol ar yr adeg y mae mewn grym gan gynnwys (heb gyfyngiad) y rhai sy'n ymwneud ag iechyd, diogelwch a lles, yr amgylchedd, caethwasiaeth fodern, hawliau a chysylltiadau cyflogaeth, hawliau gweithio, hawliau dynol, diogelu data a chydraddoldeb.

## Mae'r Cyflenwr yn gwarantu ac yn mynegi bod yr holl wybodaeth a gynhwysir yn ei dendr yn parhau i fod yn wir, yn gywir, heb fod yn gamarweiniol ac eithrio fel y datgelwyd yn benodol yn ysgrifenedig i'r Cwsmer ac wedi ei dderbyn ganddo cyn y dyddiad cychwyn.

## Ni fydd y Cyflenwr yn gweithredu ei fusnes mewn modd a allai, ym marn y Cwsmer, ddwyn anfri ar y Cwsmer.

## Bydd y Cyflenwr yn cyflenwi'r nwyddau yn unol â Chod Ymarfer Llywodraeth Cymru ar gyfer Cyflogaeth Foesegol mewn Cadwyni Cyflenwi.

## Ni fydd y Cyflenwr yn is-gontractio’r gwaith o gyflawni ei holl rwymedigaethau neu ran ohonynt o dan y Cytundeb hwn heb gydsyniad ysgrifenedig y Cwsmer ymlaen llaw. Bydd y Cwsmer yn darparu’r cyfryw wybodaeth am ei isgontractwyr y gall y Cwsmer ofyn amdani o bryd i'w gilydd.

## Bydd y Cyflenwr yn darparu’r cyfryw wybodaeth y gall y Cwsmer ofyn amdani o bryd i'w gilydd ar gyfer y nwyddau a ddarperir.

## Bydd y Cyflenwr yn darparu’r cyfryw wybodaeth y gall y Cwsmer ofyn amdani o bryd i'w gilydd mewn perthynas ag unrhyw asiantaethau recriwtio/cyflogaeth a ddefnyddir gan y Cyflenwr er mwyn darparu'r gwasanaethau gan gynnwys (heb gyfyngiad) gwybodaeth am arferion recriwtio/cyflogaeth a gweithdrefnau a ddefnyddir gan yr asiantaethau hynny.

## Bydd gan y Cwsmer hawl i archwilio ac arolygu adeiladau'r Cyflenwr lle caiff y nwyddau eu cyflenwi/storio/darparu ar gais a siarad yn uniongyrchol â gweithwyr y Cyflenwr.

## Bydd y Cyflenwr yn sicrhau bod ei isgontractwyr a'i gyflenwyr wedi derbyn rhwymedigaethau sy'n cyfateb i'r rhai a nodir yng nghymal 20 o'r telerau ac amodau hyn.

## Gall y Cwsmer derfynu'r Contract drwy rybudd ar unwaith os yw'r Cyflenwr yn destun hawliad am dorri'r Ddeddf Hawliau Dynol.

## Gall y Cwsmer derfynu'r Contract drwy rybudd ar unwaith os yw'r Cyflenwr yn destun ymchwiliad ffurfiol, neu'n destun hawliad sy’n codi, mewn cysylltiad â'i rwymedigaethau statudol yn ymwneud â hawliau cyflogaeth, cysylltiadau cyflogaeth, hawliau gweithio neu gydraddoldeb.

# Caethwasiaeth fodern

## Wrth gyflawni ei rwymedigaethau o dan y Contract, bydd y Cyflenwr:

### yn cydymffurfio â'r holl gyfreithiau, statudau, rheoliadau a chodau gwrth-gaethwasiaeth a masnachu pobl perthnasol sydd mewn grym ar y pryd, gan gynnwys ond heb fod yn gyfyngedig i Ddeddf Caethwasiaeth Fodern 2015; ac

## yn peidio â chymryd rhan mewn unrhyw weithgaredd, arfer neu ymddygiad a fyddai'n dramgwydd o dan adrannau 1, 2 neu 4 o Ddeddf Caethwasiaeth Fodern 2015 pe bai gweithgaredd, arfer neu ymddygiad o'r fath yn cael ei gyflawni yn y Deyrnas Unedig.

# Cydymffurfiaeth y Gymraeg

# Bydd y Cyflenwr yn sicrhau cydymffurfiaeth lawn â holl ddarpariaethau a gofynion Rheoliadau Safonau'r Gymraeg (6) 2017, gan gynnwys unrhyw ddiweddariadau neu ddiwygiadau, fel y maent yn gymwys i'r Brifysgol yn yr Hysbysiad Cydymffurfio â Safonau'r Gymraeg a/neu fel yr amlinellir yn benodol yn y fanyleb tendr neu ddyfynbris.

# Os bydd y Contract hwn yn gofyn am ddarparu unrhyw nwyddau neu wasanaethau dwyieithog, rhoddir gwybod i’r Brifysgol am ffynhonnell unrhyw gyfieithiad Cymraeg a bydd yn destun gwiriadau ansawdd rhesymol gan y Brifysgol cyn i'r Contract ddechrau. Os bernir bod y safon yn annerbyniol, bydd y Cyflenwr yn unioni'r sefyllfa trwy gyrchu'r cyfieithiad yn gywir, a bydd y Cyflenwr yn ysgwyddo’r gost. Bydd yr asesiad o ansawdd y cyfieithiad yn ôl disgresiwn y Brifysgol yn unig.

# Bydd y Cyflenwr yn cydymffurfio ag unrhyw gyfarwyddiadau rhesymol gan y Brifysgol i sicrhau cydymffurfiaeth â Hysbysiad Cydymffurfio â Safonau'r Gymraeg. Bydd y Cyflenwr yn ysgwyddo'r gost o gydymffurfio â'r cymal hwn, oni bai bod y Brifysgol yn cytuno'n ysgrifenedig fel arall.

# Statws

## Perthynas o gontract annibynnol rhwng y Cyflenwr (a Phersonél y Cyflenwr) a’r Cwsmer fydd y cyfryw berthynas ac ni fydd dim yn y cytundeb hwn yn gwneud y Cyflenwr (nac unrhyw un o bersonél y Cyflenwr) yn gyflogai, gweithiwr, asiant neu bartner i'r Cwsmer ac ni fydd y Cyflenwr yn honni hynny a bydd yn sicrhau na fydd Personél y Cyflenwr yn honni hynny ychwaith.

## Mae'r cytundeb hwn yn gontract ar gyfer darparu nwyddau ac nid yw’n gontract cyflogaeth ac felly bydd y Cyflenwr yn gwbl gyfrifol am ac yn digolledu’r Cwsmer ac unrhyw gwmni Grŵp am ac mewn cysylltiad â:

### unrhyw dreth incwm, cyfraniadau Yswiriant Gwladol a nawdd cymdeithasol ac unrhyw atebolrwydd, didyniad, cyfraniad, asesiad neu hawliad arall sy'n codi neu a wneir mewn cysylltiad â darparu Nwyddau neu unrhyw daliad neu fudd a dderbynnir gan Bersonél y Cyflenwr mewn cysylltiad â chyflenwi Nwyddau, lle nad yw taliad o'r fath yn cael ei wahardd gan y gyfraith. Bydd y Cyflenwr yn indemnio'r Cwsmer ymhellach yn erbyn yr holl gostau rhesymol, treuliau ac unrhyw gosb, dirwy neu log a achoswyd neu sy'n daladwy gan y Cwsmer mewn cysylltiad â neu o ganlyniad i unrhyw atebolrwydd, didyniad, cyfraniad, asesiad neu hawliad o'r fath;

### unrhyw atebolrwydd sy'n codi o unrhyw hawliad sy'n gysylltiedig â chyflogaeth neu unrhyw hawliad yn seiliedig ar statws gweithiwr (gan gynnwys costau a threuliau rhesymol) a ddygir gan unrhyw un o Bersonél y Cyflenwr yn erbyn y Cwsmer sy'n deillio o gyflenwi neu mewn cysylltiad â chyflenwi Nwyddau, ac eithrio pan fo hawliad o'r fath o ganlyniad i unrhyw weithred neu hepgoriad gan y Cwsmer.

## Gall y Cwsmer yn ôl ei ddewis fodloni'r indemniad hwnnw (yn gyfan gwbl neu'n rhannol) trwy wneud didyniad o daliadau sy'n ddyledus i'r Cyflenwr.

## Mae'r Cyflenwr yn gwarantu nad cwmni gwasanaeth a reolir mohono yn awr na chyn i'r cytundeb hwn ddod i ben, yn ôl ystyr adran 61B o Ddeddf Treth Incwm (Enillion a Phensiynau) 2003.

# Cyffredinol

## *Force majeure*. Ni fydd y naill barti na’r llall yn torri'r Contract hwn nac yn atebol am oedi cyn cyflawni, neu fethu â chyflawni, unrhyw un o'i rwymedigaethau o dan y Contract hwn os bydd oedi neu fethiant o'r fath yn deillio o Ddigwyddiad *Force Majeure*. Os bydd Digwyddiad *Force Majeure* yn para am 90 diwrnod, gall y parti na effeithiwyd arno derfynu'r Contract hwn trwy roi 30 diwrnod o rybudd ysgrifenedig i'r parti yr effeithiwyd arno.

## Is-gontractio. Ni chaiff y Cyflenwr is-gontractio unrhyw un neu’r cwbl o'i hawliau neu rwymedigaethau o dan y Contract hwn heb gydsyniad ysgrifenedig ymlaen llaw gan y Cwsmer. Os bydd y Cwsmer yn cydsynio i unrhyw is-gontractio gan y Cyflenwr, bydd y Cyflenwr yn parhau i fod yn gyfrifol am holl weithredoedd a hepgoriadau ei isgontractwyr fel pe baent yn eiddo iddo'i hun.

## Cyfrinachedd.

### Mae pob parti yn ymrwymo na fydd ar unrhyw adeg yn datgelu unrhyw wybodaeth gyfrinachol i unrhyw berson am fusnes, materion, cwsmeriaid, cleientiaid neu gyflenwyr y parti arall neu unrhyw aelod o'r grŵp y mae'r parti arall yn perthyn iddo, ac eithrio fel y caniateir gan gymal 23.3(b). At ddibenion y cymal hwn, ystyr grŵp, mewn perthynas â pharti, yw'r cyfryw barti, unrhyw is-gwmni neu gwmni daliannol o bryd i'w gilydd o'r parti hwnnw, ac unrhyw is-gwmni o bryd i'w gilydd o gwmni daliannol o'r parti hwnnw.

### Gall pob parti ddatgelu gwybodaeth gyfrinachol y parti arall:

#### i'w gyflogeion, swyddogion, cynrychiolwyr neu gynghorwyr y mae angen iddynt wybod gwybodaeth o'r fath at ddibenion arfer hawliau'r parti neu i gyflawni ei rwymedigaethau o dan y cytundeb hwn neu mewn cysylltiad ag ef. Bydd pob parti yn sicrhau bod ei weithwyr, swyddogion, cynrychiolwyr neu gynghorwyr y mae'n datgelu gwybodaeth gyfrinachol y parti arall iddynt yn cydymffurfio â'r cymal 23.3 hwn; ac

#### fel y gall fod yn ofynnol yn ôl y gyfraith, yn ôl llys o awdurdodaeth gymwys neu unrhyw awdurdod llywodraethol neu reoleiddiol.

### Ni chaiff unrhyw barti ddefnyddio gwybodaeth gyfrinachol unrhyw barti arall at unrhyw ddiben ac eithrio i gyflawni ei rwymedigaethau o dan y Contract hwn.

## Aseinio: Ni fydd y Cyflenwr yn aseinio trosglwyddo neu amnewid unrhyw un neu’r cwbl o’u hawliau a'i rwymedigaethau o dan y Contract hwn heb gydsyniad ysgrifenedig ymlaen llaw y Cwsmer (ni ddylid gwrthod neu oedi cydsyniad o'r fath yn afresymol).

## Polisi Iaith Gymraeg: Bydd y Cyflenwr yn cydymffurfio â Pholisi Iaith Gymraeg y Cwsmer (ar gael ar gais).

## Deddf Cyllid Troseddol 2007

### Mae'r Cwsmer a'i is-gwmnïau, yn cynnal eu gweithgareddau gydag uniondeb, tryloywder a thegwch. Maent wedi ymrwymo i atal hwyluso efadu trethi gan eu bod yn cydnabod pwysigrwydd meithrin diwylliant cadarnhaol o gydymffurfio â threthi a chynnal hyder myfyrwyr, staff, sefydliadau partner, cwsmeriaid eraill a'r awdurdodau treth.

### Nid yw'r Cwsmer a'i is-gwmnïau yn gweithio ac ni fydd yn gweithio gydag eraill nad ydynt yn rhannu eu hymrwymiad o ran efadu trethi.

## Cytundeb cyfan. Y Contract hwn yw'r cytundeb cyfan rhwng y partïon ac mae’n disodli a diddymu pob cytundeb, addewid, sicrwydd, gwarant, datganiad a dealltwriaeth flaenorol rhyngddynt, boed yn ysgrifenedig neu'n llafar, sy'n ymwneud â'i gynnwys.

## Amrywiad. Ni fydd unrhyw amrywiad i'r Contract hwn yn effeithiol oni bydd yn ysgrifenedig ac wedi'i lofnodi gan y partïon (neu eu cynrychiolwyr awdurdodedig).

## Hawlildiad. Yr unig bryd y bydd ildio unrhyw hawl neu rwymedi yn effeithiol yw os mynegir hynny’n ysgrifenedig ac ni ddylid ei ystyried yn ildiad o dorri neu ddiffyg dilynol. Ni fydd oedi neu fethiant i arfer unrhyw hawl neu rwymedi yn unigol neu'n rhannol:

### yn ildio’r cyfryw hawl neu rwymedi neu unrhyw hawl neu rwymedi arall;

### yn atal neu gyfyngu ar arfer y cyfryw hawl neu rwymedi neu unrhyw hawl neu rwymedi arall ymhellach.

## Gwahanu. Os oes unrhyw ddarpariaeth neu ran-ddarpariaeth o'r Contract yn annilys, anghyfreithlon neu'n anorfodadwy neu os digwydd hynny, bernir iddo gael ei addasu i'r graddau gofynnol sy'n angenrheidiol i'w wneud yn ddilys, yn gyfreithiol ac yn orfodadwy. Os nad yw'r cyfryw addasiad yn bosibl, bernir bod y ddarpariaeth neu'r rhan-ddarpariaeth berthnasol wedi ei dileu. Ni fydd unrhyw addasiad i neu ddilead o ddarpariaeth neu ran-ddarpariaeth o dan y cymal hwn yn effeithio ar ddilysrwydd a gorfodadwyedd gweddill y Contract.

## Hysbysiadau.

### Bydd unrhyw hysbysiad neu gyfathrebiad arall a roddir i barti o dan neu mewn cysylltiad â'r Contract yn cael ei ddarparu’n ysgrifenedig, wedi'i gyfeirio at y parti hwnnw yn ei swyddfa gofrestredig neu unrhyw gyfeiriad arall yr hysbyswyd i’r parti arall yn ysgrifenedig gan y cyfryw barti yn unol â'r cymal hwn, a’i ddosbarthu’n bersonol, neu ei anfon drwy'r post dosbarth cyntaf gan dalu ymlaen llaw neu wasanaeth dosbarthu diwrnod gwaith nesaf arall, cludydd masnachol, e-bost.

### Bydd hysbysiad neu gyfathrebiad arall yn cael ei ystyried fel un wedi’i dderbyn: os caiff ei ddosbarthu’n bersonol, os caiff ei adael yn y cyfeiriad y cyfeirir ato yng nghymal 23.11(a); os caiff ei anfon drwy bost dosbarth cyntaf gan dalu ymlaen llaw neu wasanaeth dosbarthu diwrnod gwaith nesaf arall, am 9.00 y bore ar yr ail Ddiwrnod Busnes ar ôl postio; os caiff ei ddosbarthu gan gludydd masnachol, ar y dyddiad ac ar yr adeg y llofnodir derbynneb gyflenwi'r cludydd; neu, os caiff ei anfon drwy e-bost, un Diwrnod Busnes ar ôl ei drosglwyddo.

### Ni fydd darpariaethau'r cymal hwn yn gymwys wrth gyflwyno unrhyw achos neu ddogfennau eraill mewn unrhyw gamau cyfreithiol.

## Hawliau trydydd parti. Ni fydd gan unrhyw un heblaw parti i'r cytundeb hwn unrhyw hawl i orfodi unrhyw un o'i delerau yn unol â Deddf Contractau (Hawliau Trydydd Partïon) 1999.

## Cyfraith lywodraethol. Bydd y Contract, ac unrhyw anghydfod neu hawliad sy'n deillio ohono neu mewn cysylltiad ag ef neu ei destun neu ei ffurfiad (gan gynnwys anghydfodau neu hawliadau nad ydynt yn gontractiol), yn cael eu llywodraethu gan, a'u dehongli yn unol â chyfraith Cymru a Lloegr, fel y bo'n gymwys yng Nghymru.

## Awdurdodaeth. Mae pob parti yn cytuno'n ddi-droi'n-ôl y bydd gan lysoedd Cymru a Lloegr awdurdodaeth unigryw i setlo unrhyw anghydfod neu hawliad sy'n deillio o'r Contract hwn neu mewn cysylltiad â'r Contract hwn neu ei destun neu ei ffurfiad (gan gynnwys anghydfodau neu hawliadau nad ydynt yn gontractiol).

**Atodlen 1 - Rhestr Brisiau**

**Atodlen 2 – Archeb Brynu**

**Archeb brynu i ddilyn ar ôl y contract.**

**Atodlen 3 – Manyleb gan gynnwys Nwyddau, Hawliau a Gwasanaethau (‘Nwyddau i’w Cyflenwi’)**

**Rhan 1 – Y Gwasanaethau**

1. Bydd y Cyflenwr yn darparu'r Nwyddau i’w Cyflenwi yn unol â'r Fanyleb (y gellir ei hamrywio o bryd i'w gilydd mewn modd i’w gytuno gan y ddau barti) a nodir isod.

2. Yn union cyn dechrau'r Contract hwn, bydd y Cyflenwr a'r Swyddog Awdurdodedig yn cytuno ar Archeb Brynu yn seiliedig ar y Fanyleb y cyfeirir ati yng Nghymal 1 uchod ac a ddiffinnir yn llawn isod.

3. Fel arfer, darperir y Nwyddau i’w Cyflenwi yn Safle'r Brifysgol ar Gampws Singleton ond efallai y bydd gofyn i'r Cyflenwr ddarparu’r Nwyddau i’w Cyflenwi mewn unrhyw leoliad arall sy'n angenrheidiol er mwyn cyflawni'r Contract hwn.

4. Bydd y Cyflenwr yn gweithio gyda swyddog dynodedig y Contract hwn ac yn atebol iddo, sef **Enw Yma.**

5. Bydd y Nwyddau i’w Cyflenwi yn cael eu darparu i'r Brifysgol fel y bo'n briodol er mwyn cyflawni'r Contract.

**Rhan 2 – Y Fanyleb**

**Atodlen 4: Tendr y Cyflenwr**